Isis-vaimoja tapaa brittitoimittaja Stacey Dooley, joka vierailee al-Holin leirillä.

Suomalainen Sanna on ollut julkisuudessa yhtenä Isis-vaimoista. Illan dokumentissa häntä, tai muitakaan suomalaisia, ei kuitenkaan tavata.

Aseistetut vartijat seuraavat mukana, kun brittitoimittaja Stacey Dooley kuvaajineen vierailee al-Holin leirillä. Syynä ovat siellä ainakin toistaiseksi asuvat Isis-morsiamet.

– Tarvitsemme suojelua koko ajan, Stacey toteaa TV2:lta tänään tulevassa Syyrian ISIS-vaimot -reportaasissaan.

– Ennen kuin saavuimme, täällä puukotettiin naisvartija kuoliaaksi.

Koillis-Syyriassa on vangittuna naisia, jotka pysyivät Isisin mukana loppuun asti. Niin kutsuttu Islamilainen valtio kukistui tämän vuoden maaliskuussa, ja radikalisoituneet naiset lapsineen vietiin al-Holiin. Siellä he odottavat synnyinmaidensa päätöksiä siitä, voivatko he palata ja jos voivat, millä ehdoilla.

– Suurin osa al-Holin leirin asukkaista on kovan linjan Isis-naisia, Dooley kuvailee.

Brittitoimittaja Stacey Dooley (oik.) joutuu näkemään vaivaa löytääkseen edes nimettömästi haastattelun antavia naisia. Kuvassa 26-vuotias australialainen ja parikymppinen hollantilainen. He saapuivat Syyriaan neljä viisi vuotta sitten ja kertovat oppineensa sinä aikana vain ruuanlaittoa. -En tiedä, mitä mieheni teki, australialaisnainen vakuuttaa. Yle

Länsimaalaisia Isis-naisia pidetään leirin suljetulla osastolla.

– Nämä naiset jättivät demokraattiset kotimaansa, joten heitä pidetään vaarallisimpina, Dooley taustoittaa.

Leirillä asuu myös suomalaisia Isis-vaimoja ja lapsia, mutta heitä Dooley ei kohtaa. Ensisijaisesti hän haluaisi itsekin brittinä jututtaa brittinaisia, jotka eivät kuitenkaan anna haastatteluita. Asianajajat ovat neuvoneet niin monia heistä, mahdollisesti kaikkia.

Sen sijaan Dooley tapaa australialaisen, saksalaisen, hollantilaisen, kanadalaisen ja tanskalaisen naisen. Viimeksi mainittu on synnyttänyt kolmea kuukautta aikaisemmin oman onnensa nojassa toisen lapsensa, joka on kuitenkin hyvin sairas. Tanskassa syntynyt esikoispoika, jonka äiti toi kanssaan Syyriaan, kuoli pommituksissa.

– Ajattelen, että ehkä jos en olisi tullut tänne, poikani olisi vielä elossa, synnyinmaahansa paluuta toivova, itkuinen nainen sanoo.

Stacey Dooley: Syyrian ISIS-vaimot tänään TV2:lla kello 21.00.